ตลาดหุ้นเอเชียปรับลงเช้านี้ หลังดาวโจนส์ดิ่งหนัก
ตลาดหุ้นเอเชียร่วงลงเป็นส่วนใหญ่ในช่วงเช้าวันนี้ เพราะได้รับแรงกดดันจากดัชนีดาวโจนส์ดิ่งลงเกือบ 300 จุดเมื่อคืนนี้ หลังจากกระทรวงพาณิชย์สหรัฐเปิดเผยว่า ยอดสั่งซื้อสินค้าคงทนเดือนก.พ.ร่วงลงอย่างผิดคาด
26 มี.ค. 2558

ผู้สื่อข่าวรายงานว่า ตลาดหุ้นเอเชียร่วงลงเป็นส่วนใหญ่ในช่วงเช้าวันนี้ เพราะได้รับแรงกดดันจากดัชนีดาวโจนส์ดิ่งลงเกือบ 300 จุดเมื่อคืนนี้ หลังจากกระทรวงพาณิชย์สหรัฐเปิดเผยว่า ยอดสั่งซื้อสินค้าคงทนเดือนก.พ.ร่วงลงอย่างผิดคาด
โดยดัชนี MSCI Asia Pacific Index ปรับลง 0.6% แตะที่ 148.20 จุด เมื่อเวลาประมาณ 09.00 น.ตามเวลาโตเกียวในวันนี้
ขณะที่ดัชนี NIKKEI 225 ตลาดหุ้นญี่ปุ่นเปิดที่ 19,605.60 จุด ลดลง 140.60 จุด หรือ -0.71%  ดัชนี KOSPI ตลาดหุ้นเกาหลีใต้เปิดที่ 2,027.20 จุด ลดลง 15.61 จุด หรือ -0.76% ดัชนี S&amp;P/ASX 200 ตลาดหุ้นออสเตรเลียเปิดที่ 5,973.30 จุด ไม่เปลี่ยนแปลง ดัชนี TAIEX ตลาดหุ้นไต้หวันเปิดที่ 9,579.63 จุด ลดลง 88.20 จุด หรือ -0.91%
ส่วนดัชนี FBMKLCI ตลาดหุ้นมาเลเซียเปิดที่ 1,816.85 จุด ลดลง 2.25 จุด หรือ -0.12% ดัชนี FTSE STI ตลาดหุ้นสิงคโปร์เปิดที่ 3,412.15 จุด ลดลง 6.87 จุด หรือ -0.20% ดัชนี SSE Composite ตลาดหุ้นจีนเปิดที่ 3,641.94 จุด ลดลง 18.79 จุด หรือ -0.51% ดัชนี PSE Composite ตลาดหุ้นฟิลิปปินส์เปิดที่ 7,839.67 จุด เพิ่มขึ้น 3.33 จุด หรือ +0.04%
โดยภาวะการซื้อขายในตลาดหุ้นเอเชียเป็นไปอย่างซบเซา เพราะได้รับปัจจัยลบจากดัชนีดาวโจนส์ตลาดหุ้นนิวยอร์กที่ดิ่งลงรุนแรงถึง 292.60 จุด หรือ -1.62% เมื่อคืนนี้ หลังจากกระทรวงพาณิชย์สหรัฐเปิดเผยว่า ยอดสั่งซื้อสินค้าคงทน เช่น เครื่องบิน รถยนต์ และเครื่องจักรขนาดใหญ่ที่มีอายุการใช้งานตั้งแต่ 3 ปีขึ้นไปร่วงลง 1.4% ในเดือนก.พ. ซึ่งตรงข้ามกับที่นักวิเคราะห์คาดว่าจะเพิ่มขึ้น 0.2% สะท้อนให้เห็นว่าภาคธุรกิจยังคงมีความระมัดระวังในการใช้จ่าย ท่ามกลางภาวะอุปสงค์โลกที่ซบเซา